รถเมล์ เผยหนีระทึกดินไหวอินโด
เขย่าถึงที่พักบาหลีพบร่างแล้ว-98ศพ,รถเมล์-คะนึงนิจ เปิดใจนาทีระทึก เจอจังๆ ,แผ่นดินไหว,รุนแรงที่เกาะลอมบอก อินโดนีเซีย รอบที่สองใน 1 สัปดาห์ แรงสั่นสะเทือนไปถึงเกาะบาหลี ขณะพาแม่และทีมงานไปถ่ายทำรายการ พบตอนเกิดเหตุ เหมือนคนมาเคาะกระจก จากนั้นเห็นทั้งหน้าต่าง มู่ลี่ไม้เริ่มสั่น สุดท้ายพากันวิ่งหนีตายลงบันไดหนีไฟมาจากโรงแรมที่พัก หลังห้องสั่นแรงเหมือนตึกเขย่า พบนักท่องเที่ยวต่างชาติแห่ลงมายืนออหน้าโรงแรม เด็กๆร้องไห้จ้าด้วยความตระหนก ยอมรับกลัวตึกถล่มสึนามิซัด ขณะที่ทางการอินโดนีเซียระบุธรณีพิโรธครั้งใหม่ สร้างความเสียหายหนักกว่าเดิม ทั้งอาคาร โรงพยาบาล ศาสนสถานถล่ม ถนนขาด ยอดผู้เสียชีวิตไม่น้อยกว่า 98 ราย บาดเจ็บกว่า 200คน พบนักท่องเที่ยวต่างชาตินับพันติดค้างบนหมู่เกาะ กิลี แหล่งดำน้ำชื่อดัง เร่งส่งทีมกู้ภัยเข้าช่วยเหลือด่วน, ,จากกรณีเกิดเหตุแผ่นดินไหวใหญ่ที่ประเทศอินโดนีเซีย เมื่อช่วงค่ำวันที่ 5 ส.ค.ที่ผ่านมา จุด ศูนย์กลางแผ่นดินไหวอยู่บนเกาะลอมบอก แรงสั่นสะเทือนรับรู้ไปถึงเกาะบาหลี แหล่งท่องเที่ยวชื่อดังอีกแห่งของอินโดนีเซีย ส่งผลมีผู้เสียชีวิตและบาดเจ็บจำนวนมาก และนับเป็นเหตุภัยพิบัติจากแผ่นดินไหวครั้งที่ 2 บนแผ่นดินอินโดนีเซีย ในรอบ 1 สัปดาห์ ต่อมาเมื่อวันที่ 6 ส.ค. ผู้สื่อข่าวได้รับการเปิดเผยทางโทรศัพท์จากนางเอกสาว รถเมล์-คะนึงนิจ จักรสมิทธานนท์ ที่พานางธิดารัตน์ จักรสมิทธานนท์ มารดา ร่วมเดินทางไปถ่ายทำรายการ ตลาดสดพระรามสี่ อยู่ที่บาหลีพอดี นางเอกดังบอกว่า ขณะเกิดเหตุตนและแม่พร้อมทีมงานต่างตกใจพากันวิ่งลนลานอกสั่นขวัญระทึกลงมาจากห้องพักชั้น 2 โรงแรมเดอะ เอวิเทล อูบุด รีสอร์ต เมืองอูบุด บนเกาะบาหลี ที่มีความสูง 4 ชั้น หลังสัมผัสได้ถึงแรงสั่นสะเทือนพอสมควร,รถเมล์-คะนึงนิจให้สัมภาษณ์ด้วยน้ำเสียงตื่นเต้นว่า เดินทางมาบาหลีตั้งแต่วันที่ 4 ส.ค. ไม่คิดว่าจะเกิดแผ่นดินไหวขึ้นบนเกาะลอมบอก ที่เพิ่งเกิดก่อนหน้าไม่กี่วัน แล้วยังส่งแรงสั่นสะเทือนมาถึงเกาะบาหลี ยอมรับว่าเป็นครั้งแรกในชีวิตที่สัมผัสความรู้สึกของแผ่นดินไหว ขณะนั้นเวลาทุ่มเศษตามเวลาประเทศอินโดนีเซีย กำลังจะอาบน้ำเตรียมออก ไปเดินข้างนอก มีเสียงคล้ายคนมาเคาะกระจก หน้าต่าง หันไปสังเกตมู่ลี่ที่ทำด้วยไม้เริ่มสั่น,คุณแม่นอนเอนหลังอยู่ ลุกขึ้นมาทันที เมื่อห้องพักสั่นแรงขึ้นเหมือนตึกเขย่า และตัดสินใจบอก ให้รถเมล์รีบออกไปจากตึก หลังจากนั้นรถเมล์กับคุณแม่ก็รีบวิ่งลงบันไดหนีไฟ ไม่กล้าลงลิฟต์ ด้วยความตกใจ เกือบหาบันไดหนีไฟไม่เจอ มีอาฟเตอร์ช็อกตามมาอีก แต่ไม่รุนแรงเหมือนตอนแรก ทุกอย่างมันเร็วมาก คงเหมือนทีมงานทุกคน และนักท่องเที่ยวต่างชาติในตึกที่พร้อมใจกันวิ่งออกมายืนอออยู่ข้างหน้าโรงแรม รถเมล์ไม่กลัวอะไรเท่ากลัวตึกมันจะถล่มลงมาเท่านั้น อยู่บนพื้นน่าจะดีกว่า นักแสดงสาวเผยนาทีระทึกประสบการณ์ชีวิต,เจ้าตัวบอกอีกว่า ข่าวที่อินโดนีเซียเร็วมาก พวกเรารอลุ้นอยู่ที่หน้าโรงแรม ฟังการรายงานข่าว แผ่นดินไหวที่ลอมบอก มีการแจ้งเตือนคลื่นยักษ์สึนามิ นักท่องเที่ยวหลายชาติโดยเฉพาะเด็กๆต่างร้องไห้ ตนกับแม่ก็หวั่นเหมือนกัน กลัวมีสึนามิแล้วจะมาถึงที่เราพักอยู่หรือไม่ แม้ที่พักอยู่ห่างชายทะเลพอสมควร,มันเป็นเรื่องของภัยธรรมชาติ รถเมล์ตอบไม่ได้ มันวางใจไม่ได้ กระทั่งข่าวไม่มีสึนามิ และการสั่นสะเทือนเริ่มไม่มี ทั้งหมดถึงกลับเข้าห้องพัก รถเมล์-คะนึงนิจกล่าว พร้อมยอมรับว่า หลังจากกลับเข้าที่พักได้อีกครั้ง ก็ยังนอนผวาจนหลับไปด้วยความเพลีย ส่วนแม่หลับๆตื่นๆ เพราะกังวล ตื่นมาตอนเช้า ยังรับรู้แรงสั่นสะเทือนจากอาฟเตอร์ช็อกอีกหลายครั้ง เพียงแต่ไม่รุนแรง ถึงกระนั้นก็ตาม เกาะบาหลีไม่น่าจะได้รับผลกระทบรุนแรงเสียหายเหมือนที่ลอมบอก ยังคงเป็นสถานที่ท่องเที่ยวระดับโลกที่มีมนต์เสน่ห์เช่นเดิม ตนถือว่าทริปนี้เป็นประสบการณ์ชีวิตสอนให้คนไทยทุกคนควรหันมาศึกษาเรื่องการรับมือเวลาเกิดแผ่นดินไหวอย่างจริงจัง เราต้องทำอย่างไร,วันเดียวกัน สถานเอกอัครราชทูตไทย ณ กรุงจาการ์ตา ได้โพสต์ข้อความในเฟซบุ๊กแจ้งความคืบหน้าเหตุแผ่นดินไหวดังกล่าวว่า ในชั้นนี้ยังไม่มีรายงานคนไทยได้รับบาดเจ็บหรือเสียชีวิต และนักเรียนปอเนาะชาวไทย 16 คน ในพื้นที่ใกล้เคียง ปลอดภัยดี สถานเอกอัครราชทูตฯ ขอให้นักท่องเที่ยวชาวไทยในพื้นที่ใช้ความระมัดระวังและติดตามข่าวสารจากทางการอินโดนีเซียอย่างสม่ำเสมอ โดยสามารถตรวจสอบข้อมูลข่าวสารและเที่ยวบินขาเข้า-ออก ของท่าอากาศยานนานาชาติลอมบอกทางเว็บไซต์ ,https://lombok-airport.co.id/id,  และทวิตเตอร์ ,https://twitter.com/lia_ap1,  และข้อมูลข่าวสารและเที่ยวบินขาเข้า-ออกของท่าอากาศยานนานาชาติ Ngurah Rai บนเกาะ บาหลี ทางเว็บไซต์ ,https://bali-airport.com/en,  และทวิตเตอร์ ,https://twitter.com/baliairports,  ทั้งนี้ สามารถติดต่อหมายเลขฉุกเฉินของสถานกงสุลกิตติมศักดิ์ ณ เมืองเดนปาซาร์ (บาหลี) +62 813 37316669 และหมายเลขฉุกเฉินของสถานเอกอัครราชทูตฯ +62 811 186253 ได้ตลอด 24 ชั่วโมง,ส่วนสำนักข่าวต่างประเทศก็ยังคงตามติดรายงานความคืบหน้าเหตุแผ่นดินไหวใหญ่ที่เกาะ ลอมบอก ประเทศอินโดนีเซีย ซึ่งเกิดขึ้นเป็นครั้งที่สอง ห่างจากคราวก่อนเพียงสัปดาห์กว่าว่า สำนักงานบรรเทาภัยพิบัติแห่งชาติอินโดนีเซีย (เอ็นดีเอ็มเอ) แถลงแผ่นดินไหวรอบสอง มีความรุนแรงถึง 7.0 แมกนิจูด ขณะที่สำนักงานสำรวจธรณีวิทยาสหรัฐฯ (ยูเอสจีเอส) วัดได้ 6.9 แมกนิจูด จุดศูนย์กลางอยู่ลึกลงไปใต้ดินเพียง 10.5 กิโลเมตร ห่างเมืองโลโลน 2 กิโลเมตร แรงสั่นสะเทือนกว้างไกลไปถึงเกาะบาหลี แหล่งท่องเที่ยวชื่อดังอีกแห่ง ซึ่งอยู่ห่างออกไป 80.5 กิโลเมตร โดยมีการแจ้งเตือนภัย สึนามิ แต่ยกเลิกในเวลาต่อมา ขณะเดียวกัน เกิด อาฟเตอร์ช็อก ตามมากว่า 130 ครั้ง ทำให้อาคารบ้านเรือน โรงเรียน โรงพยาบาลหลายแห่งพังถล่ม โดยโรงพยาบาลบางแห่งบนเกาะลอมบอก และที่เมืองเดนปาซาร์ เมืองเอกของเกาะบาหลี ได้รับความเสียหายหนัก จนต้องอพยพคนไข้ออกมาบนท้องถนน ทั้งนี้ เบื้องต้นพบผู้เสียชีวิตอย่างน้อย 98 คน ผู้บาดเจ็บกว่า 200 คน จำนวนมากอาการสาหัส คาดว่ายอดผู้เสียชีวิตและบาดเจ็บจะพุ่งขึ้นอีก เพราะหลายพื้นที่หน่วยกู้ภัยยังเข้าไปไม่ถึง พื้นที่ที่เสียหายหนักและมีผู้เสียชีวิตมากที่สุดอยู่ทางตอนเหนือเกาะลอมบอก รวมทั้งเมืองมาตารัม เมืองเอกของจังหวัดเวสต์ นูซา เตงการา ขณะที่มีผู้อพยพไปอยู่ตามศูนย์พักพิงชั่วคราวกว่า 22,000 คน ซึ่งต้องการทั้งอาหารและยาอย่างเร่งด่วน,นอกจากนี้ มีรายงานว่า ที่หมู่เกาะ กิลี แหล่งท่องเที่ยวยอดนิยมของนักท่องเที่ยวแบกเป้และนักดำน้ำ ประกอบด้วยเกาะเล็กๆ 3 เกาะ คือเกาะกิลี ทราวันกัน, กิลี เมโน และกิลี แอร์ ใกล้เกาะลอมบอก มีนักท่องเที่ยวติดค้างอยู่ราว 2,000-2,700 คน ในจำนวนนี้เป็นนักท่องเที่ยวชาวต่างชาติประมาณ 1,000 คน แต่เจ้าหน้าที่ส่งเรืออย่างน้อย 3 ลำ เข้าไปอพยพออกมาได้แล้วเกือบ 400 คน และที่หมู่เกาะกิลี มีนักท่องเที่ยวชาวอินโดนีเซียเสียชีวิต 1 คน ส่วนบนเกาะบาหลี พบผู้เสียชีวิตแล้วอย่างน้อย 1 คน,ทั้งนี้ ในช่วงเกิดแผ่นดินไหวประชาชนบนเกาะลอมบอกและบาหลีต่างแตกตื่นวิ่งหนีตายออกมาอยู่ตามท้องถนน หลายคนเล่าประสบการณ์ระทึกกับผู้สื่อข่าวและทางสื่อสังคมออนไลน์ รวมทั้งนายปีเตอร์ ดัตตัน รมว.มหาดไทย ประเทศออสเตรเลีย และนายเค. ชานมูกัม รมว.มหาดไทย ประเทศสิงคโปร์ อยู่บนชั้นที่ 12 และชั้น 10 ของโรงแรมในเมืองมาตารัม ขณะไปร่วมการประชุมด้านความมั่นคงระดับภูมิภาค ส่วนนางชิสซี ไทเจน นางแบบชื่อดัง ก็เผยวินาทีระทึกขณะไปเที่ยวเกาะลอมบอกพร้อมนายจอห์น เลเจิน สามี และลูก 2 คน โดยต่างเผยว่า แผ่นดินไหวนานและรุนแรงมากจนยืนไม่อยู่,ด้านเจ้าหน้าที่ในเขตลอมบอกเหนือ เป็นพื้นที่ที่ได้รับความเสียหายหนักที่สุดประเมินว่าอาคารบ้านเรือนในเขตเสียหายถึงร้อยละ 80 รวมทั้งสุเหร่าบางแห่งพังถล่ม มีผู้ติดค้างอยู่ข้างในจำนวนมาก นักท่องเที่ยวหลายพันคนยังพยายามเดินทางออกจากเกาะลอมบอกและเกาะบาหลี สายการบินหลายสาย รวมทั้งสายการบินแห่งชาติ การูดา สายการบินโลว์คอสต์ แอร์เอเชีย และ ไลอ้อน แอร์ แถลงว่าได้จัดเที่ยวบินเพิ่มพิเศษเพื่อนำผู้โดยสารออกมา,ต่อมาประธานาธิบดีโจโก โจโกวี วิโดโด แห่งอินโดนีเซีย สั่งให้คณะรัฐมนตรี ผู้บัญชาการกองทัพและตำรวจ เร่งช่วยเหลือประชาชนในเขตภัยพิบัติโดยเร็วที่สุด ขณะที่หน่วยกู้ภัยหลายพันคนถูกระดมเข้าไปค้นหาผู้อาจรอดชีวิตและบรรเทาทุกข์เหยื่อแผ่นดินไหว แต่หลายพื้นที่ยังเข้าไม่ถึงเพราะถนนถูกตัดขาด อีกทั้งขาดเครื่องจักรกลหนัก โดยอาคารบ้านเรือนที่พังถล่มจำนวนมากจากแผ่นดินไหวครั้งนี้เคยได้รับความเสียหายจากแผ่นดินไหวรุนแรง 6.4 แมกนิจูด ที่เกาะลอมบอก เมื่อเช้าวันอาทิตย์ที่ 29 ก.ค. หรือ 1 สัปดาห์ก่อน ซึ่งทำให้มีผู้เสียชีวิต 17 คน บาดเจ็บจำนวนมาก และนักท่องเที่ยวปีนเขาทั้งชาวอินโดนีเซียและต่างชาติหลายร้อยคน รวมทั้งชาวไทย 239 คน ติดค้างอยู่บนภูเขาไป รินจานี แต่ได้รับการช่วยเหลืออพยพลงมาได้อย่างปลอดภัยทั้งหมด
รถเมล์-คะนึงนิจ เปิดใจนาทีระทึก เจอจังๆ แผ่นดินไหวรุนแรงที่เกาะลอมบอก อินโดนีเซีย รอบที่สองใน 1 สัปดาห์ 
เกาะลอมบอก,แผ่นดินไหว,แผ่นดินไหวอินโดนีเซีย,รถเมล์ คะนึงนิจ,ข่าวหน้า1,ข่าวทั่วไป